CELEX: C2007/315/93
Language: el
Date: 2007-12-22 00:00:00
Title: Υπόθεση F-117/07: Προσφυγή της 25ης Οκτωβρίου 2007 — Kολούντζιος κατά Επιτροπής

22.12.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 315/48
            
         Προσφυγή της 25ης Οκτωβρίου 2007 — Kολούντζιος κατά Επιτροπής
   (Υπόθεση F-117/07)
   (2007/C 315/93)
   Γλώσσα διαδικασίας: η γαλλική
   Διάδικοι
   
      Προσφεύγων: Kολούντζιος (Βρυξέλλες, Βέλγιο) (Εκπρόσωποι: S. Orlandi, A. Coolen, J.-N. Louis και E. Marchal, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Ο προσφεύγων ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση της Επιτροπής της 11ης Μαΐου 2007 με την οποία απορρίφθηκε η αίτηση του προσφεύγοντος περί υπολογισμού αναγνωρίσεως των συνταξιοδοτικών δικαιωμάτων που αποκτήθηκαν σε δραχμές από τους ελληνικούς συνταξιοδοτικούς οργανισμούς ΤΣΜΕΔΕ και ΕΛΠΠ πριν από την ανάληψη των καθηκόντων του, δια της εφαρμογής της μέσης αναπροσαρμοσμένης ισοτιμίας που καθορίσθηκε από την Επιτροπή προκειμένου να ληφθούν υπόψη οι διακυμάνσεις της δραχμής κατά την περίοδο καταβολής εισφορών·
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Προς στήριξη της προσφυγής του, ο προσφεύγων, υπάλληλος με βαθμό AD 12, κλιμάκιο 4, προβάλλει τρεις λόγους, εκ των οποίων ο πρώτος αντλείται από έλλειψη νομιμότητας των γενικών εκτελεστικών διατάξεων (στο εξής: ΓΕΔ) του άρθρου 11, παράγραφος 2, του παραρτήματος VIII του ΚΥΚ (και ειδικότερα του άρθρου 7, παράγραφος 3) και, κατά το μέτρο του αναγκαίου, από έλλειψη νομιμότητας της εν λόγω διατάξεως του κανονισμού.
   Ο δεύτερος λόγος αντλείται από παράβαση του άρθρου 3 του κανονισμού (ΕΚ) 1103/97 του Συμβουλίου, της 17ης Ιουνίου 1997, σχετικά με ορισμένες διατάξεις που αφορούν την εισαγωγή του ευρώ (ΕΕ L 162, σ. 1).
   Ο τρίτος λόγος αντλείται από παραβίαση των αρχών της ασφάλειας δικαίου, της ίσης μεταχείρισης και της απαγόρευσης των διακρίσεων.